อาทิตย์ที่ผ่านมาเป็นวันเกิดอาม่าค่ะ พวกเราครอบครัวใหญ่เลยชวนกันไปที่ร้าน “แสนยอด” ร้านอาหารจีนกวางตุ้ง ร้านโปรดของอาม่าเขาล่ะ เพราะรสชาติเหมือนที่แกทานสมัยเด็กๆ ไปทานมาหลายรอบก็ไม่เคยเบื่อเลย แต่ล่าสุดทาง Facebook ของร้านแจ้งว่าเปิดสาขาใหม่ที่ถนนพระรามสาม ซอย12 ความดีงามอยู่ที่อาหารรสชาติไม่เคยเปลี่ยน เพิ่มเติมที่ “บรรยากาศ” วิวดีริมแม่น้ำด้วย เห็นแบบนี้แล้ว พวกเราเลยรีบโทรไปจองที่ทันทีแล้วก็ขับรถไปที่ร้านเลย

วันที่ไปทานโชคดีมากๆ ว่าเจอคุณนำชัยเจ้าของร้านคนปัจจุบันด้วยค่ะ เลยทราบมาว่าร้านนี้เริ่มแรกย้อนไปประมาณ 60 กว่าปีที่แล้ว รุ่นคุณพ่อของคุณนำชัยเปิดร้านราดหน้าสูตรกวางตุ้งที่ซอยศรีเวียง (ตรอกไก่) ซึ่งในย่านนั้นรู้กันดีว่ามีชาวจีนกวางตุ้งอยู่เยอะมาก ต่อมาในปี 2505 จึงเปิดร้าน “แสนยอดโภชนา” มาจากคำว่า “เส่งหยิด” ในภาษาจีนกวางตุ้งแปลว่าความสำเร็จรุ่งเรือง เมนูที่ใครๆ ก็ติดใจคือเป็ดย่าง ราดหน้าและบะหมี่สูตรกวางตุ้งแท้ๆ กลายเป็นว่าในปัจจุบัน ใครที่นึกถึงอาหารจีนสูตรกวางตุ้งแท้ๆ แบบปรุงต่อจาน ใส่ใจในวัตถุดิบ ชื่อร้าน “แสนยอด" จะผุดขึ้นมาเป็นร้านแรกๆ เลยค่ะ

แสนยอดสาขาพระรามสาม จะมีจุดเด่นที่ใครก็ต้องหลงรัก นั่นคือได้ชมวิวแม่น้ำในโซน Open air บรรยากาศดีมากกก ใครชอบถ่ายรูปควรมา! แนะนำให้โทรมาจองล่วงหน้านะคะ แต่ถ้ามากันเป็นครอบครัวใหญ่ก็แนะนำนั่งในโซน Indoor ค่ะ

แน่นอนว่ามา “แสนยอด” จะพลาด “เป็ดย่าง” (ไซส์ S 160.- | ครึ่งตัว 320.- | ทั้งตัว 600.-) เมนูซิกเนเจอร์ของร้านไปไม่ได้ เป็ดที่ย่างด้วยเตาถ่านที่ทำจากไม้โกงกาง สีหนังเป็ดจะไม่เสมอกัน แต่รสชาติและความหอมจะเด็ดขาดกว่า หนังกรอบ เนื้อ Juicy ได้รสชาติและกลิ่นหอมของเครื่องเทศชัดเจน ยิ่งทานคู่กับบะหมี่ลวกที่ทางร้านทำเองด้วยแล้วจะฟินมากกก

ต่อด้วยเมนูซิกเนเจอร์ที่พี่พนักงานแนะนำว่ามีร้านนี้ร้านเดียวที่เสิร์ฟ “ราดหน้าหวาดต๋าน” (S 120.- | L 300.-) จากการสอบถามเลยรู้มาว่าหวาดต๋านแปลว่าไข่ลื่น จากที่เห็นตอนเสิร์ฟแล้ว ก็ชัดว่ามันคือไข่ลื่นจริงๆ 555 ราดหน้าตัวนี้จะตีแป้งกับไข่ เห็นไข่เป็นเส้นๆ เลย ตัวเส้นจะมีกลิ่นกระทะ โรยด้วยหอมซอย ไม่มีคะน้าเหมือนราดหน้าทั่วๆ ไป คลุกๆ แล้วทานเข้ากันมาก กลมกล่อม ห้อมหอมมม

ใครที่ชอบกุ้งเราแนะนำ “กุ้งวังทอดพริกเกลือ” (S 300.- | M 500.- | L 800.-) ความดีงามอยู่ที่รสพริกเกลือลงตัวพอดีกับกุ้งสดๆ ทานคู่กับข้าวเพลินมาก กุ้งกรุบกรอบมีรสชาติในตัวเอง ทานได้ทั้งตัว ไม่เหลือซากกันเลยทีเดียว “กุ้งแม่น้ำพล่า” (S 400.- | L 800.-) จุดเด่นอยู่ที่เครื่องเทศพล่าซอยละเอียด สามารถเคี้ยวได้ชิลล์ๆ บางที่ทำหนามากจนเราต้องเขี่ยออกตลอด ตัวเครื่องเทศหอมพริกเผา เข้ากันได้ดีกับกุ้งแม่น้ำเป็นๆ ตัวแน่นๆ

“ปูผัดผงกะหรี่” (ราคาตามน้ำหนัก) ทางร้านเสิร์ฟปูเป็นตัวๆ ให้แกะเอง ได้เนื้อเป็นก้อนๆ เลยล่ะ ความพิเศษอยู่ที่ซอสผงกะหรี่ทำเอง ซึ่งเป็นสูตรของทางร้าน เนื้อจะเนียนๆ ไม่จับเป็นก้อนๆ กลิ่นหอมเป็นเอกลักษณ์ รสชาติเข้มข้น ทานคู่กับข้าวสวยร้อนๆ เด็ดค่ะ~

มาร้านอาหารจีนแบบนี้ เมนูปลาคือสิ่งที่ห้ามพลาด เราสั่ง “ปลากะพงทอดราดน้ำปลา” (450.-) ทางร้านใช้ปลาเป็นทุกตัว เนื้อจะสดมากๆ ขาว ฟู เห็นแล้วน้ำลายร่วงเลยล่ะค่ะ 555 ราดด้วยน้ำปลาที่ใช้วัตถุดิบที่มีคุณภาพนำมาปรุง โรยด้วยกระเทียมรวนน้ำมัน สีเหลืองสวยงาม เสิร์ฟพร้อมน้ำยำมะม่วงรสจัดจ้านเข้ากันได้ดี

ตามด้วยเมนูที่น้องหลุมดำชอบ “ปลาหมึกไข่นึ่งมะนาว” (350.-) เสิร์ฟในหม้อไฟร้อนๆ ความแซ่บขอให้คะแนนเต็ม ไข่หมึกแน่นเต็มหม้อ ไม่ว่าจะตักส่วนไหนก็จะเจอไข่หมึก เป็นเพราะทางร้านมีเจ้าประจำที่ได้หมึกไข่เทพๆ งานนี้ลืมผอมไปชั่วขณะค่ะ ขอฟินก่อน

หน้าตาธรรมดาแต่รสชาติไม่ธรรมดา “ลูกชิ้นกุ้งผัดผักโสภณ” (S 200.- | L 400.-) เป็นอาหารโบราณที่หาทานลำบาก เอากุ้งล้วนมาบด แล้วตีให้เนื้อกุ้งเข้ากัน เวลาไปทอดจะพองใหญ่ เป็นลูกชิ้นชิ้นโตแบบที่เราเห็นในรูป พอลองทานจะรู้ว่ากุ้งแน่นมาก ส่วนผักก็ต้องต้มเป็น ถ้าต้มไม่เป็นจะเหลืองอ๋อย สีไม่ค่อยสวย รสขม ทางร้านจะมีกรรมวิธีต้มไม่ให้ขม ที่สืบทอดมาจากคุณพ่อของคุณนำชัย ของดีแบบนี้แนะนำให้สั่งติดโต๊ะค่ะ

ตามมาด้วย “ถั่วแขกผัดหนำเลี้ยบ” (S 150.- | L 300.-) เป็นอาหารจีนโบราณที่อาม่าอากงที่บ้านเราชอบมากๆ ต้องสั่งทุกครั้ง กรรมวิธีไม่ยากแค่เอาถั่วแขกผัดหนำเลี้ยบหมูสับ ผัดด้วยกันสะบัดๆ ทำให้เกิดความหอม ที่ยากคือการกะเวลาที่เหมาะสม รวมถึงอุณหภูมิในการผัดและการควงกระทะ งานนี้ยอมใจคนทำจริงๆ หมูสับนุ่ม หอม ถั่วแขกกรอบ ไม่เละ ไม่แข็ง กำลังดี เผลอๆ ก็หมดจานไปอย่างรวดเร็ว

ระหว่างมื้อเราก็เลือกเครื่องดื่มหวานๆ มาเติมพลังให้สดชื่นเสียหน่อย “บลูเบอร์รีสมูทตี” (75.-) หวานอมเปรี้ยวถูกปาก ส่วนพี่ชายของเราเลือก “กาแฟเย็นแสนยอดเอสเพรสโซ” (65.-) มาค่ะ

ใครที่อยากฟินอาหารจีนสไตล์กว้างตุ้งในบรรยากาศสุดชิลล์ริมแม่น้ำ ร้าน "แสนยอด" สาขานี้เป็นอีกตัวเลือกหนึ่งที่เหมาะมากๆ ค่ะ ตั้งอยู่ที่พระรามสาม ซอย 12 ใกล้กับรถโดยสารด่วนพิเศษ BRT สถานีเจริญราษฏร์ เข้ามาในซอยไม่ลึกมากก็จะเจอกับตัวร้านที่ตั้งอยู่ด้านซ้ายมือติดริมแม่น้ำค่ะ